ओवैसी से मिले बिहार AIMIM के 5 विधायक, आगे की भूमिका के लिए हुई अहम बैठक
AIMIM को अमौर विधानसभा सीट, बहादुरगंज विधानसभा सीट, बायसी विधानसभा सीट, कोचाधामन विधानसभा सीट और जोकीहाट सीट पर जीत मिली। इन सीटों पर ओवैसी की पार्टी के प्रत्याशियों को मिला वोट अन्य दलों से काफी ज्यादा था।
हैदराबाद. बिहार में AIMIM ने इसबार अपने प्रदर्शन से सबको चौंका दिया। बिहार चुनाव में असदुद्दीन ओवैसी की पार्टी के पांच विधायक जीतने में सफल रहे। इन पांचों विधायकों ने गुरुवार को AIMIM प्रमुख असदुद्दीन ओवैसी से हैदराबाद में मुलाकातर की। ये पांचों विधायक बुधवार देर शाम हैदराबाद पहुंचे थे। बिहार में आने वाले समय में AIMIM की क्या भूमिका होने वाली है इसको लेकर इन विधायकों की असदुद्दीन ओवैसी के साथ खास बैठक हुई। आपको बता दें कि बिहार चुनाव में असदुद्दीन ओवैसी की AIMIM को अमौर विधानसभा सीट, बहादुरगंज विधानसभा सीट, बायसी विधानसभा सीट, कोचाधामन विधानसभा सीट और जोकीहाट सीट पर जीत मिली। इन सीटों पर ओवैसी की पार्टी के प्रत्याशियों को मिला वोट अन्य दलों से काफी ज्यादा था।अमौर विधानसभा सीट पर AIMIM के प्रत्याशी अख्तरुल इमान ने 52 हजार 515 वोटों से जीत दर्ज की। यहां AIMIM को 94,459 वोट मिले, जबकि उनके सामने चुनाव लड़ रहीं जदयू की सबा जफऱ को 41,812 वोट और कांग्रेस पार्टी के अब्दुल जलील मस्तान को 31475 वोट मिले। बहादुरगंज में AIMIM को मोहम्मद अंजार नायमी को 45,215 वोटों के बड़े अंतर से जीत हासिल हुई। AIMIM को यहां 85,855 वोट मिले जबकि दूसरे नंबर पर रहे VIP के लखन लाल पंडित को  40,494 वोट मिले जबकि कांग्रेस पार्टी के तौसिफ आलम को महज 29,818 वोट नसीब हुए।बायसी विधानसभा सीट पर AIMIM के सैय्यद रुकनुद्दीन अहमद ने 16 हजार 373 वोटों से अपने निकटम प्रत्याशी को हराया। AIMIM को यहां पर 68,416 वोट मिले, दूसरे नंबर पर रहे भाजपा के विनोद कुमार को 51,850 वोट मिले जबकि तीसरे नंबर पर रहे राजद के अब्दुस सुभान को महज 37918 वोट नसीब हुए।  कोचाधामन विधानसभा सीट पर AIMIM के मुहम्मद इज्हार असफी 36 हजार 143 वोटों से जीतने में सफल रहे। AIMIM को यहां पर 79,548 वोट मिले जबकि दूसरे नंबर पर रहे जदयू के मुजाहिद आलम को 43,476 वोट मिले और राजद के मोहम्मद शाहिद आलम 25,740 वोटों के साथ तीसरे नंबर पर रहे।बिहार की जोकीहाट विधानसभा सीट पर AIMIM को 7383 वोटों से जीत मिली। यहां AIMIM के शहनवाज ने राजद के सरफराज आलम को हराया।  AIMIM के शहनवाज को मतदाताओं ने 59596 वोट दिए जबकि दूसरे नंबर पर रहे राजद के सरफराज आलम को 52,213 वोट मिले और भाजपा के रंजीत यादव 48,933 वोटों के साथ तीसरे नंबर पर रहे। आपको बता दें कि बिहार विधानसभा चुनाव में ओवैसी की पार्टी को कुल 1.24 फीसदी वोट मिले।